Apple tekee Yhdysvalloissa sopimuksen sitä vastaan nostetussa joukkokanteessa liittyen iPhone-puhelinten surorituskykyä hidastavaan toimintoon heikentyneillä akuilla varustetuissa puhelimissa.

Apple maksaa tapauksessa jopa 500 miljoonan dollarin korvaukset, kertoo uutistoimisto Reuters.

Applen heikentyneellä akulla varustettuja iPhoneja hidastavasta toiminnosta nousi suuri kohu loppuvuodesta 2017. Apple lisäsi toiminnon alun perin jo vuonna 2016 tavoitteenaan vähentää yllättäviä sammumisia vanhoissa iPhoneissa, joiden akun kunto on ehtinyt heikentyä.

Apple kiistää nyt joukkokanteen sopimuksessakin toimineensa väärin mutta kertoo sopivansa asian välttääkseen pitkän oikeudenkäynnin. Joukkokanteeseen osallistuneet voivat saada korvauksia 25 dollaria iPhonelta.

MAINOS (ARTIKKELI JATKUU ALLA)

Toiminto lisättiin iPhoneihin mallista riippuen päivityksissä iOS 10.2.1 tai iOS 11.2. Alun perin toiminto koski malleja iPhone 6, iPhone 6s, iPhone 7 ja iPhone SE mutta sittemmin Apple on esitellyt toiminnon laajemminkin uudempiin malleihin. Aivan uusimmissa malleissa uudistetun virranhallinnan myötä ei odoteta enää merkittäviä suorituskykyvaikutuksia akun ikääntyessä.

Apple reagoi aiemmin asiasta syntyneeseen kohuun laskemalla merkittävästi akun vaihdon hintaa määräajaksi valtuutetuissa Apple-huolloissa sekä tuomalla jo iOS 11.3 -käyttöjärjestelmäversiossa mahdollisuuden kytkeä hidastava suojatoiminto pois päältä. Lisäksi asetuksissa on nykyisin tarjolla tietoa laitteen akun kunnosta.

Apple on aina kiistänyt hidastaneensa iPhoneja tarkoituksella niiden eliniän lyhentämiseksi. Sen sijaan hidastunut suorituskyky on ollut sivuvaikutus laitteen käyttökelpoisen eliniän pidentämiseksi suunnitellusta toiminnosta.

Apple ei kuitenkaan päivityksen yhteydessä alun perin kertonut selkeästi lisäämästään toiminnosta, joka saattoi heikentää suorituskykyä.

MAINOS (ARTIKKELI JATKUU ALLA)

Italiasta Applelle napsahti aiemmin lokakuussa 2018 samasta asiasta yhteensä 10 miljoonan euron seuraamukset ja Ranskasta nyt helmikuussa 25 miljoonan euron sakot.